REGULAMENTUL (CE) NR. 310/2009 AL COMISIEI
din 15 aprilie 2009
de deschidere a achiziției de lapte praf degresat prin procedură de licitație pentru perioada care expiră la 31 august 2009
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 13 alineatul (3) și articolul 18 alineatul (2) litera (e) coroborate cu articolul 4,
întrucât:
(1)
Regulamentul (CE) nr. 309/2009 al Comisiei (2) a închis la 15 aprilie 2009 cumpărarea de lapte praf degresat la intervenție la preț fix deschisă pentru perioada 1 martie-31 august 2009, deoarece ofertele au depășit cantitatea de 109 000 de tone prevăzută la articolul 13 alineatul (1) litera (d) din Regulamentul (CE) nr. 1234/2007.
(2)
Pentru a continua susținerea pieței laptelui praf degresat, ar trebui deschisă o procedură de licitație.
(3)
Articolul 13 din Regulamentul (CE) nr. 214/2001 al Comisiei (3) stabilește norme de urmat atunci când Comisia decide că achiziția urmează să aibă loc în cadrul unei proceduri de licitație.
(4)
Având în vedere situația specială a pieței produselor lactate și în scopul eficientizării sistemului, este oportun ca, prin derogare, să crească frecvența licitațiilor la două pe lună.
(5)
Pentru a putea iniția achiziția de lapte praf degresat prin procedură de licitație imediat după închiderea cumpărării la intervenție la preț fix, prezentul regulament ar trebui să intre în vigoare cât se poate de curând.
(6)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Achiziția de lapte praf degresat prin procedură de licitație care depășește limita prevăzută la articolul 13 alineatul (1) din Regulamentul (CE) nr. 1234/2007 este deschisă până la 31 august 2009, în condițiile prevăzute în capitolul II secțiunea 4 din Regulamentul (CE) nr. 214/2001 și în prezentul regulament.
Articolul 2
Prin derogare de la articolul 14 alineatul (2) din Regulamentul (CE) nr. 214/2001, termenul limită pentru depunerea ofertelor ca urmare a invitațiilor individuale la licitație este ora 11:00 (ora Bruxelles-ului), în prima și în a treia zi de marți a lunii.
Cu toate acestea, în luna august termenul este ora 11:00 (ora Bruxelles-ului) în a patra zi de marți. În cazul în care respectiva zi de marți coincide cu o zi nelucrătoare, termenul expiră în ziua lucrătoare precedentă la ora 11:00 (ora Bruxelles-ului).
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 aprilie 2009.